Forestillingen markerer Jako-Bole Teatrets 30 års jubilæum, og er en af teatrets største satsninger med fire professionelle skuespillere og tre musikere på scenen. - Musikken spilles live på scenen, hvilket giver forestillingen nerve og nærvær og gør det til mere end "bare" teater. Bemærk at forestillingen er forbudt for unge under 14 år, lyder det lokkende fra teatret. "Når jeg forsvinder under mig" handler om fire unge mennesker, der har sagt farvel til barndommen. De er hver især formet af oplevelser i deres barndom og pubertet, der gør dem tvivlende, forvirret og fuld af spørgsmål til livet. Sammen tager de ud på en abstrakt rejse mod opdagelsen af altings forgængelighed og livets skrøbelighed. Vi følger deres tvivl, ensomhed, drømme og længsel, og vi ser hvad det gør ved den enkelte. Vi ser hvordan de fire vælger at tage kampen op og dermed selv tager kontrollen over deres liv, og på den måde bliver ven med tvivlen.
På lørdag har Jako-Bole Teatret premiere på forestillingen "Når jeg forsvinder under mig".